Springbokke gee die Engelse weer bloedneusBeast Mtawarira op sy mooi lopie in sy 100ste toetswedstryd,(Foto GB Jordaan) Dis mos hoe jy veronderstel is om toetsrugby te speel. Duit vir niks terug nie, draai nie die ander wang nie en kry ŉ wurggreep op jou teenstander wat jy nie laat los nie. Dit was nog nie volmaak nie, maar die Springbokke het Saterdag in Bloemfontein die tweede toets teen Engeland met 23-12 gewen nadat hulle rustyd met 13-12 voor was. Suid-Afrika het dus die reeks met 2-0 beklink met volgende Saterdag se toetswedstryd op Nuweland wat van akademiese belang sal wees. Net soos in verlede Saterdag se eerste toets op Ellispark het Engeland weer ŉ ruim voorsprong opgehou nadat hulle twee drieë gedruk het om na 14 minute met 12-0 voor te loop. Daar was ‘n hele paar opstootjies in die tweede toets, met die Engelase kaptein Farrell telkens midde-in die geruk-en-plukkery. Hier knou hy en twee spanmaats vir Faf de Klerk af met Damian de Allende wat probeer keer. (Foto: GB Jordaan) Maar net soos op Ellispark kon die Engelse nie aan die voorsprong vasklou nie. Hulle het dieselfde foute begaan, is in die vaste fasette geknou en hul wedstrydplan het weer nie die nodige vrugte opgelewer nie. Die grootste uitblinker aan Springbokkant was Duanne Vermeulen. Hy was skitterend op dreef, het die Engelse besig gehou en met sy fisieke inklimspel die toerspan nie na Umhlanga nie, maar na Londen en Leicester laat verlang. Dan het Franco Mostert al hoe beter gevaar namate die wedstryd gevorder het; Bongi Mbonambi het een van sy beste toetswedstryde gespeel en die impakvoorry van Steven Kisthoff, Akker van der Merwe en Thomas du Toit het die Engelse moedeloos gehad. Eintlik moet die hele pak ŉ klop op die skouers kry, al agt van hulle en die hele bank. RG Snyman, Duane Vermeulen en Beast Mtawarira aan die spits van ‘n Springbok-dryfbeweging. (Foto: GB Jordaan) Agterlangs het Faf de Klerk die Engelse eindeloos gefrustreer. Hy het redelik baie geskop, soms baie doeltreffend en die vleuel Mike Brown, wat eintlik ŉ heelagter is, se leemtes ontbloot. Handré Pollard was kalm en selfversekerd, Damian de Allende het soms te lank aan die bal vasgeklou, maar elke keer oor die voordeellyn gekom en Willie le Roux was altyd gevaarlik. Wat is die toekomsvooruitsigte vir die twee afrigters? Wel, Rassie Erasmus s’n lyk na slegs ŉ paar weke redelik veilig, maar vir Eddie Jones wag daar al hoe meer probleme. Hy het heeltemal te lank aan die losskakel George Ford en die twee Vunipola-broers vasgeklou. Die agtsteman-broer, Billy, is net ŉ skaduwee van die speler wat hy kan wees en sy broer, Maku, is ŉ wandelende geelkaart. Maar dit gaan nie oor die Engelse nie, dit gaan oor die Springbokke, oor Suid-Afrikaanse rugby wat weer stadig uit die as begin opstaan. Maar onthou gerus dat Allister Coetzee die reeks teen die Franse verlede jaar met 3-0 gewen en toe misgetas. Ek glo darem nie Erasmus sal in dieselfde strik trap nie. Puntemakers ‒ Springbokke (13) 23: Drieë: Duane Vermeulen, strafdrie (7 punte). Doelskop: Handré Pollard (1). Strafdoele: Pollard (3). Engeland: (12) 12: Drieë: Mike Brown, Johnny May. Doelskop: Owen Farrell.